EURO 2016 - TURNEUL LA CARE TRICOLORII S-AU FĂCUT DE RÂS

EURO 2016 – TURNEUL LA CARE

TRICOLORII S-AU FĂCUT DE RÂS

„Este cea mai slabă națională a României din istorie!” (Gică Popescu, fost internațional)

Naționala de fotbal a României s-a întors cu coada între picioare de la Campionatul European programat în perioada 10 iunie-10 iulie în Franța. După ce au avut o evoluție entuziasmantă în meciul de deschidere al competiției, disputat împotriva reprezentativei țării gazdă, tricolorii au dezamăgit în următoarele două întâlniri, cu Elveția și (mai ales) cu Albania și au terminat pe ultimul loc în Grupa A, cu o „zestre” de doar un punct.

SCANDAL CU STAFF-UL MEDICAL

Fotbaliștii români au plecat cu gânduri mari la Europeanul din Franța, țelul lor fiind calificarea cel puțin în optimile de finală ale întrecerii. Obiectiv ce nu părea deloc unul fantezist, în condițiile

în care, spre deosebire de alte turnee finale, echipa noastră avea în grupă două adversare, Elveția și Albania, în fața cărora ar fi putut să emită pretenții. În plus, pe lângă primele două clasate, se calificau în „optimi” și patru dintre cele șase echipe care terminau pe locul trei, cu cel mai bun punctaj.

Una din legile lui Murphy spune însă că ceea ce începe prost se termină și mai prost. Iar tricolorii au început pregătirea pentru Euro 2016 cu scandal. Răzvan Burleanu, președintele Federației Române de Fotbal, a găsit de cuviință să-i demită

pe Pompiliu Popescu, doctorul echipei naționale, și pe toți colaboratorii săi cu doar o lună înainte de startul întrecerii. S-a lăsat cu acuzații dure de ambele părți. Medicul care se ocupa de tricolori din 1990 l-a numit pe Burleanu „securist”, susținând că acesta a ajuns în conducerea FRF prin influențe politice. Răzvan Burleanu nu s-a lăsat nici el mai prejos și a afirmat că doctorul Popescu este „decrepit” și că le dădea jucătorilor să mănânce înainte de meciuri tocăniță cu carne. Colac peste pupăză, și selecționerul Anghel Iordănescu a tensionat atmosfera în cantonamentul naționalei, în momentul în care a decis să-i retragă banderola de căpitan al echipei „veteranului” Răzvan Raț și să i-o înmâneze lui Vlad Chiricheș.

CRAMPE MUSCULARE ȘI APATIE

Chiar dacă au pierdut (scor 1-2), tricolorii au lăsat o impresie bună în meciul de deschidere al Euro 2016 disputat împotriva Franței. Au ratat câteva ocazii bune de gol, au reacționat rapid după ce „cocoșii” au deschis scorul prin Giroud (min. 57), egalând opt minute mai târziu, când Bogdan Stancu a transformat o lovitură de la 11 metri, și au primit lovitura decisivă în final, când Payet a marcat în urma unei execuții superbe (min. 89).

În cel de-al doilea joc, cu Elveția, românii au avut o primă repriză acceptabilă, pe care au încheiat-o în avantaj (gol același Bogdan Stancu, tot din penalty, în minutul 18). Au căzut însă inexplicabil în partea secundă, mai ales după ce Mehmedi a egalat (min. 57) și au terminat meciul în genunchi, mai mulți jucători acuzând crampe musculare. Punctul câștigat în fața „Țării Cantoanelor” era însă destul de bun, o victorie cu Albania (o echipă debutantă la un turneu final, care pierduse primele două întâlniri), în ultima partidă din grupă, însemnând, practic, biletul către „optimi”.

Cu albanezii, însă, tricolorii s-au prezentat neașteptat de apatic și au sfârșit prin a fi învinși la limită (0-1) printr-un gol înscris de Sadiku (43) după o nesincronizare între portarul Tătărușanu și fundașul Chiricheș. Rezultatul este catalogat drept o umilință istorică, în condițiile în care Albania nu mai învinsese România din 1948. Cu doi ani înainte de a se fi născut selecționerul Anghel Iordănescu!

IORDĂNESCU, DECLARAȚII CONTRADICTORII

Românii s-au întors cu coada între picioare de la Euro și, cum era de așteptat, criticile la adresa lor au curs în valuri. Pe lângă invocarea lipsei de valoare a jucătorilor, au fost arătați cu degetul atât „Generalul” Iordănescu, care până în toamna lui 2014, când a fost reinstalat la cârma naționalei, nu mai antrenase de 10 ani, cât și conducătorii FRF, despre care tot mai mulți afirmă că au ajuns în fruntea fotbalului românesc pe filieră politică.

„Este cea mai slabă națională din istorie! Sunt de vină toți cei care au fost la Euro, jucători, antrenori, oficiali FRF, toți au partea lor de vină. Domnul Iordănescu e depășit acum. Despre Iordănescu din anii 1994, 1996, 1998 aș putea vorbi ore în șir de bine, dar acum e o fantomă, nu îl recunosc”, este doar una dintre acuzații, lansată de fostul mare fotbalist Gică Popescu la postul de televiziune Antena 3.

După ce a susținut inițial că eșecul cu Albania nu este o rușine și că „e o performanță că am fost la Euro”, Anghel Iordănescu și-a pus cenușă în cap la revenirea în țară, afirmând că el este principalul vinovat pentru dezastrul de la turneul final.

Președintele Răzvan Burleanu a ales să dea vina pe „greaua moștenire” pe care o are de la vechea guvernare, cea a lui Mircea Sandu. În privința viitorului naționalei României, șeful FRF a comentat, în stilul său caracteristic: „Intrăm într-o etapă de analiză și în curând vom anunța și primele decizii. Trebuie să continuăm reconstrucția începută în urmă cu doi ani”.

Cert e că, deși vorbesc de proiecte pe termen lung, diriguitorii federației nu au avut pe moment nicio soluție concretă pentru înlocuirea lui Anghel Iordănescu, al cărui contract de selecționer a expirat după Campionatul European. Iar la începutul lunii septembrie naționala de fotbal a României va începe preliminariile pentru calificarea la Campionatul Mondial programat în 2018, în Rusia.

MUGUR BĂILEȘTEANU

Contents